

Београд, 7. децембар 2020.

**Улагање у будућност: Управа за трезор уступа рачунарску опрему школама широм Србије**

У циљу побољшања услова за онлaјн наставу, као нове реалности младих у време глобалне пандемије, Управа за трезор Министарства финансија одлучила је да уступи на коришћење информатичку опрему онима којима је то најпотребније.

У сарадњи са локалним самоуправама, поменута опрема уступљена је на коришћење школама у Лесковцу, Параћину, Прокупљу, Смедеревској Паланци, Тутину, Лепосавићу, Кикинди, Крупњу, Бојнику, Бабушници и Брусу.

На овај начин ђацима у 25 школа омогућили смо да на адекватан начин, чак и у овим ванредним околностима, прате наставу.

Улагање у младе, пре свега у подизање квалитета њиховог образовања, један је од најважнијих задатака свих нас и зато смо одлучили да на овај начин помогнемо организовање наставе на даљину.

Надамо се да ће ускоро, када пандемија буде иза нас, ђаци из ових општина бити у прилици да уступљену опрему користе и у условима редовне наставе, да ће им она представљати подстрек за дигитално описмењавање и пружити им услове какве имају њихови вршњаци у другим развијеним земљама.